Omnibus sancte matris ecclesie filiis notum fieri volumus quod Philippus, filius Theodorici Bibentis-Sequanam, volente et laudante uxore sua Tehelina, donavit monachis, in Vallelucente Deo et ipsius beate genitricis Marie famulantibus, quicquid habebat in pratis, terris ac nemoribus in riveria Legie ab utraque parte aque, prope vel longe, a villa scilicet que dicitur Laleium, usque ad illam que Curtgenetum nuncupatur, hoc proloquente ac mediante domno Artaldo, abbate, et concedentibus unanimiter Ansello de Triagnel, de cujus feodo totum erat, uxore sua Helisende ac filiis eorumdem Ansello, Guarnero et Guarino. Hujus rei testes sunt ipse Ansellus de Triagnel et filii ejus predicti, Ansellus, Guarnerus et Guarinus.